## Pravilnik o radnom vremenu izvršnih radnika u željez­ničkom prometu

### NN 105/2008 (15.9.2008.), Pravilnik o radnom vremenu izvršnih radnika u željez­ničkom prometu

# MINISTARSTVO MORA, PROMETA I INFRASTRUKTURE

**3157**

Na temelju članka 49. stavka 7. Zakona o sigurnosti u željezničkom prometu
(»Narodne novine« broj 40/07), ministar mora, prometa i infrastrukture u
suglasnosti s ministrom gospodarstva, rada i poduzetništva donosi

## PRAVILNIK

### O RADNOM VREMENU IZVRŠNIH RADNIKA U ŽELJEZNIČKOM PROMETU

I. OPĆE ODREDBE

Članak 1.

Ovim Pravilnikom propisuje se radno vrijeme, trajanje smjene i odmora između
dviju uzastopnih smjena, rad noću, korištenje stanke, neprekidna vožnja i prekid
rada za radnike koji neposredno sudjeluju u obavljanju željezničkog prometa (u
daljnjem tekstu: izvršni radnici) i mobilne radnike koji obavljaju
interoperabilne prekogranične poslove.

Članak 2.

Odredbe ovog Pravilnika odnose se na upravitelja infrastrukture, željezničkog
prijevoznika i pravne osobe koje obavljaju prijevoz za vlastite potrebe na
području Republike Hrvatske, te na željezničke prijevoznike u obavljanju
interoperabilnih prekograničnih poslova u željezničkom prometu te na izvršne
radnike zaposlene kod istih.

Članak 3.

Pojedini pojmovi u smislu ovoga Pravilnika imaju sljedeće značenje:
1. *domicil* je mjesto organizacijske jedinice odnosno rada izvršnog radnika
2. *interoperabilni prekogranični poslovi* su prekogranični poslovi, za koje
društva moraju predočiti najmanje dvije sigurnosne potvrde
3. *mobilni radnik koji obavlja interoperabilne prekogranične poslove* je izvršni
radnik koji u dnevnom radu kao član osoblja vlaka, obavlja interoperabilne
prekogranične poslove, a radi više od jednog sata i prelazi razdaljinu 15 i više
km preko državne granice.
4. *nejednakomjerno smjensko radno vrijeme* je radno vrijeme kod kojeg izvršni
radnik kontinuirano započinje ili završava svoje poslove u različito doba dana
ili noći.
5. *noćno radno vrijeme* je vrijeme između 22.00 i 6.00 sati narednog dana.
6. *noćna smjena* je svaka smjena od barem trosatnog rada tijekom noćnog radnog
vremena.
7. *odmor izvan domicila* je dnevni odmor koji se koristi izvan domicila u
odgovarajućem smještaju.
8. *prekid rada u tijeku smjene* je prekid rada prema rasporedu rada.
Ostali pojmovi upotrebljeni u ovom Pravilniku, imaju isto značenje kako je to
određeno propisima kojim se uređuje željeznički promet i sigurnost u
željezničkom prometu.

II. RADNO VRIJEME

Članak 4.

Pri planiranju rasporeda radnog vremena poslodavac mora uzeti u obzir opće
principe prilagođavanja rada i organizacije rada izvršnim radnicima s ciljem
osiguranja zaštite njihovog zdravlja i sigurnosti kao i sigurnosti željezničkog
prometa.
Trajanje i raspored radnog vremena i smjene te odmora između dviju uzastopnih
smjena izvršnih radnika određuje se ovisno o organizaciji prometa, vrsti
poslova, brzini i vrsti vlakova, te drugim uvjetima koji utječu na duševnu i
tjelesnu sposobnost izvršnih radnika za sigurno obavljanje poslova.

III. RADNO VRIJEME U SMJENI

Članak 5.

Smjena izvršnog radnika je ukupno vrijeme od dolaska radnika na posao do odlaska
s posla, kada je radnik na raspolaganju poslodavcu i izvršava svoje radne obveze
iz ugovora o radu.
Radno vrijeme u smjeni izvršnih radnika obuhvaća vrijeme u obavljanju sljedećih
poslova:
– vrijeme pripreme i raspreme za osoblje vlaka
– vrijeme rada u smjeni
– stanka tijekom rada
– vrijeme prekida do dva sata tijekom trajanja smjene
– režijska vožnja radi preuzimanja željezničkog vozila
– vrijeme čekanja od javljanja na rad po rasporedu do stvarnog početka rada kod
kašnjenja planiranog vlaka
– vrijeme provedeno u obvezatnoj pričuvi
– vrijeme od stvarnog javljanja na rad, kod otkaza rada po utvrđenom rasporedu
osim trajanja smjene koja započinje iz obrtne jedinice ako je u obrtnoj jedinici
predviđen odmor.
Vrijeme pripreme i raspreme za osoblje vlaka je vrijeme koje je predviđeno za
preuzimanje i predaju željezničkog vozila.
Vrijeme rada u smjeni je vrijeme, u kojem radnik radi i izvršava svoje radne
obveze iz ugovora o radu, te u skladu sa zahtjevima i nalozima poslodavca.
Stanka tijekom rada je vrijeme koje poslodavac mora omogućiti radniku za vrijeme
trajanja smjene. Ukoliko poslodavac zbog tehnološkog procesa rada nije u
mogućnosti izvršnom radniku osigurati stanku tijekom rada, korištenje ovog
odmora regulirat će se kolektivnim ugovorom.
Vrijeme prekida rada do 2 sata tijekom trajanja smjene se računa u radno vrijeme
smjene. U vremenu prekida rada radnik ne radi, ali mora biti na raspolaganju
poslodavcu.
Režijska vožnja radi preuzimanja željezničkog vozila je putovanje određeno
rasporedom rada ili po nalogu poslodavca iz mjesta gdje je radnik evidentirao
dolazak na posao ili iz mjesta gdje je određeno vrijeme već radio svoj posao, u
drugo mjesto da bi nastavio s radom.
Vrijeme čekanja je vrijeme od javljanja na posao po rasporedu do stvarnog
početka rada kod kašnjenja planiranog vlaka. Za vrijeme čekanja izvršni radnik
je na raspolaganju za obavljanje drugih poslova.
Vrijeme provedeno u obveznoj pričuvi je vrijeme predviđeno rasporedom rada, ali
nije određeno koje će poslove radnik obavljati. Zbog vremena provedenog u
pričuvi poslodavac ne može produžiti radno vrijeme iz članka 7. ovog Pravilnika.

Članak 6.

Izvršnom radniku poslodavac će u slučaju otkaza vlaka evidentirati vrijeme
trajanja smjene predviđene rasporedom rada, izuzev trajanja smjene koja
započinje iz obrtnog kolodvora ako je u istom kolodvoru predviđen odmor. Izvršni
radnik za to vrijeme mora biti na raspolaganju poslodavcu i on mu u svakom
trenutku može ponuditi druge poslove koji proizlaze iz njegovog ugovora o radu.

Članak 7.

Radno vrijeme izvršnog radnika u smjeni ne smije trajati dulje od 12 sati.
Radno vrijeme izvršnog radnika koji upravlja vučnim vozilom vlaka za prijevoz
putnika u jednoj smjeni ne smije trajati dulje od 10 sati.
Neprekidno upravljanje vučnim vozilom vlaka u jednoj smjeni ne smije trajati
dulje od 6 sati.
Pod neprekidnim upravljanjem smatra se vrijeme vožnje, manevriranja i stajanja u
kolodvoru do 10 minuta.

IV. VRIJEME NAZOČNOSTI

Članak 8.

Vrijeme nazočnosti je vrijeme u kojem je izvršni radnik nazočan na radnom mjestu
i koje se evidentira u ukupno radno vrijeme.
Vrijeme obvezne nazočnosti izvršnog radnika obuhvaća:
– vrijeme provedeno u režijskoj vožnji, osim režijske vožnje iz članka 5.
– vrijeme čekanja zamjene nakon isteka smjene uzrokovano višom silom
– vrijeme primanja i predaje posla, kada je to propisano.

V. PREKID RADA U TIJEKU SMJENE

Članak 9.

Pod prekidom rada u tijeku smjene podrazumijeva se prekid rada prema rasporedu
rada.
Prekid rada u tijeku smjene ne računa se u radno vrijeme, osim prekida rada iz
članka 5. ovog Pravilnika.
Ukupni prekid rada u tijeku smjene ne može biti duži od 6 sati, uključujući
prekid rada iz članka 5. ovog Pravilnika.
Jedna smjena može imati najviše jedan planirani prekid rada.
Izvršnom radniku koji upravlja vučnim vozilom u obrtnom kolodvoru ako rad u
smjeni u odlasku i povratku traje manje od dvanaest (12) sati za teretne vlakove
ili manje od deset sati (10) kod vlakova za prijevoz putnika ne može se odrediti
prekid rada.
Prekid rada u tijeku smjene može se primijeniti samo u onim službenim mjestima u
kojima je osiguran odgovarajući smještaj za čekanje nastavka rada.

VI. NOĆNI RAD

Članak. 10.

Puno radno vrijeme noću smatra se vrijeme od 22.00 sata do 6.00 sati narednog
dana.
Noćnim radom se smatra rad izvršnog radnika u noćnoj smjeni (od 22.00 do 6.00
sati) ako je radio najmanje tri sata.
Izvršni radnik se može rasporediti na noćni rad najviše dvije uzastopne smjene.

VII. ODMOR IZMEĐU SMJENA

Članak 11.

Odmor između dviju uzastopnih smjena izvršnih radnika traje najmanje 12 sati.
Osoblje vlaka koje radi u nejednakomjernom smjenskom radu ima pravo na dnevni
odmor između dva uzastopna radna dana u trajanju od najmanje 16 sati neprekidno.
Iznimno, kada izvršni radnik koji obavlja svoje poslove na vlaku (osoblje vlaka)
koristi odmor izvan mjesta svoje organizacijske jedinice, taj odmor može biti
kraći od 12 sati, ali ne kraći od 8 sati.
Osoblju vlaka ne pripada odmor u obrtnom kolodvoru ako rad u smjeni u dolasku i
povratku traje manje od 12 sati.
Iznimno, izvršnom radniku koji upravlja vučnim vozilom u putničkom prijevozu ne
pripada odmor ako rad u smjeni u dolasku i povratku traje manje od 10 sati.

VIII. EVIDENCIJA RADNOG VREMENA

Članak 12.

Poslodavac je obvezan za sve izvršne radnike voditi evidencije radnog vremena iz
kojih moraju biti vidljivi sljedeći podaci:
– trajanje odmora prije nastupa smjene u satima i minutama,
– sat i minuta početka smjene,
– sat i minuta završetka smjene,
– ukupno vrijeme trajanja smjene i vrijeme prekida koji je trajao duže od 2 sata
– mjesečni zbroj odrađenih sati rada,
– zbroj odrađenih sati noćnoga rada.
Za izvršnog radnika koji upravlja željezničkim vozilima, evidencija mora
sadržavati i sljedeće podatke:
– sat i minutu početka vožnje vlaka,
– sat i minutu završetka vožnje vlaka,
– ukupno vrijeme od početka do završetka vožnje vlaka.
Poslodavac je obvezan evidencije voditi u pisanom ili elektronskom obliku.
Evidencije radnog vremena poslodavac je obvezan čuvati najmanje dvije godine
nakon isteka razdoblja na koje se odnose.
Za izvršne radnike, koji imaju jednakomjerno raspoređeno radno vrijeme s
početkom između 6 i sa završetkom do 20 sati istoga dana, te su raspoređeni na
najmanje pet radnih dana u tjednu, poslodavac je obvezan voditi samo evidenciju
o početku, završetku i trajanju rada.

IX. RAD MOBILNIH RADNIKA KOJI OBAVLJAJU INTEROPERABILNE PREKOGRANIČNE POSLOVE

Članak 13.

Pod radom mobilnih radnika u dnevnom radu koji obavljaju interoperabilne
prekogranične poslove kao osoblje vlaka smatra se obavljanje tih poslova više od
jednog sata i prelaženje razdaljine najmanje 15 km preko državne granice.
Odredbe o radnom vremenu ovog Pravilnika koje nisu u suprotnosti s odredbama
poglavlja IX. ovog Pravilnika, primjenjuju se i na mobilne radnike iz ovog
poglavlja.

Članak 14.

Mobilnom radniku nakon dnevnog odmora izvan domicila mora se omogućiti dnevni
odmor u domicilu.
Željeznički prijevoznik je obvezan skrbiti za odgovarajući smještaj mobilnog
osoblja, koje ima odmor izvan domicila.

Članak 15.

Mobilnom radniku za vrijeme radnog vremena u smjeni poslodavac je obvezan
osigurati stanku od najmanje 30 minuta, odnosno strojovođama 45 minuta ukoliko
je radno vrijeme strojovođe dulje od 8 sati.
Ukoliko zbog tehnološkog procesa rada poslodavac nije u mogućnosti osigurati
stanku tijekom rada, korištenje ovog odmora regulirat će se kolektivnim
ugovorom.

Članak 16.

Mobilni radnik ima pravo najmanje 24 sata neprekidnoga odmora u svakom
sedmodnevnom razdoblju kojemu se dodaje još 12 sati dnevnoga odmora u domicilu.
Tijekom godine mobilnom radniku će se omogućiti 104 razdoblja odmora od 24 sata,
uključujući 24-satna razdoblja od 52 raz­doblja tjednog odmora, uključujući
– 12 duplih razdoblja odmora (od 48 sati plus dnevni odmor od 12 sati)
uključujući subotu i nedjelju
– 12 duplih razdoblja odmora (od 48 sati plus dnevni odmor od 12 sati) bez
garancije da će to uključivati subotu ili nedjelju.

Članak 17.

Vrijeme vožnje izvršnog radnika koji upravlja vučnim vozilom u međunarodnom
prekograničnom prometu, sukladno međunarodnom ugovoru, ne smije trajati dulje od
9 sati u dnevnoj smjeni i dulje od 8 sati u noćnoj smjeni.
Vrijeme neprekidne vožnje izvršnoga radnika koji upravlja vučnim vozilom vlaka
ne smije biti dulje od 6 sati.
Najduže vrijeme vožnje u razdoblju dva tjedna je ograničeno na 80 sati.

X. ZAVRŠNE ODREDBE

Članak 18.

Primjena odredbi članaka iz poglavlja IX. ovog Pravilnika nije obvezujuća za
lokalni i regionalni prekogranični putnički i teretni promet koji ne prelazi
udaljenost 15 kilometara preko granice, te za vlakove na prekograničnim prugama
koji započinju i završavaju na javnoj željezničkoj infrastrukturi Republike
Hrvatske i koji upotrebljavaju infrastrukturu druge države, ali ne da bi se tamo
zaustavili.

Članak 19.

Danom stupanja na snagu ovog Pravilnika prestaje važiti Pravilnik o radnom
vremenu, trajanju smjene i odmoru između dviju uzastopnih smjena izvršnih
radnika na HŽ Hrvatskim željeznicama (Službeni vjesnik HŽ Hrvatskih željeznica,
1/95., 4/96., 1/04., 3/04.).

Članak 20.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-01/07-02/48
Urbroj: 530-08-08-88
Zagreb, 1. rujna 2008.

Ministar
**Božidar Kalmeta**, v. r.

Pravilnik, NN 105/2008-3157
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)